
Til Fred og Jessie Wright, med kjærlighet og takknemlighet. Dere vil alltid være begynnelsen på min historie.


Torsdag 27. desember kl. 23

Kuldesh Sharma håper han er på riktig sted. Han parkerer i enden av grusveien, omringet av trær som ser demoniske ut i mørket.

Han hadde omsider bestemt seg i firetiden om ettermiddagen, der han satt på bakrommet i butikken sin. Skrinet sto på bordet foran ham, og Mistletoe and Wine ble spilt på radioen.

Han tok to telefoner, og nå er han her.

Han skrur av frontlysene og blir sittende i stummende mørke.

Det er litt av en risiko, det er sikkert og visst. Men han er snart åtti år gammel, så når skulle det passe bedre å utsette seg for risiko? Hva er det verste som kan skje? At de finner ham og dreper ham?

De ville utvilsomt gjøre begge deler, men ville det egentlig være så ille?

Kuldesh tenker på sin venn Stephen. Hvordan han ser ut nå. Så fortapt, så stille, så redusert. Er det fremtiden for ham også? Så mye moro de pleide å ha, alle sammen. Levenet de laget.

Verden er i ferd med å forstumme for Kuldesh. Kona er borte, vennene faller fra. Han savner livets larm.

Og så dukket mannen med skrinet opp.

Et sted i det fjerne flakker et svakt lysskjær mellom trærne. Lyden av en motor bryter den kalde stillheten. Det begynner å snø, og han håper at kjøreturen tilbake til Brighton ikke blir altfor lumsk.

Et streif av lys farer over bakruten idet en bil nærmer seg.

Dunk, dunk, dunk. Der er jo det gamle hjertet hans. Han hadde nesten glemt at det var der.

Kuldesh har ikke med seg skrinet. Men det er i trygghet, og det vil sørge for at han er trygg inntil videre. Det er forsikringen hans. Han er fremdeles nødt til å kjøpe seg litt tid. Og hvis han får det, da, ja …

Frontlysene på bilen som nærmer seg, blender speilene hans, og så slås de av. Dekkene knaser mot grusen og stanser, motoren går på tomgang, og så er alt mørke og stillhet igjen.

Ok, nå skjer det. Skal han gå ut? Han hører en bildør som lukkes, og fottrinn begynner å nærme seg.

Det snør tettere nå. Hvor lang tid kommer dette til å ta? Han blir nødt til å forklare det med skrinet, selvfølgelig. Noen betryggende ord, men så håper han å komme seg av gårde før snøen blir til is. Veiene vil bli livsfarlige. Han lurer på om –

Kuldesh Sharma ser lysglimtet fra skuddet, men er død før han rekker å høre lyden.


DEL EN

Onsdag 26. desember, rundt lunsjtider

«En gang giftet jeg meg med en dame fra Swansea,» sier Mervyn Collins. «Rødt hår og det hele.»

«Jeg skjønner,» sier Elizabeth. «Der har du en god historie, tror jeg?»

«En god historie?» Mervyn rister på hodet. «Nei, vi slo opp. Dere vet hvordan kvinner er.»

«Ja, det vet vi, Mervyn,» sier Joyce og skjærer en bit av Yorkshire-puddingen. «Det vet vi.»

Taushet. Ikke for første gang under måltidet, noterer Elizabeth seg.

Det er andre juledag, og gjengen, pluss Mervyn, er på restauranten i Coopers Chase. Alle har på seg fargerike papirkroner fra smellbonbonene som Joyce har hatt med. Kronen til Joyce er for stor og truer med å bli bind for øynene når som helst. Rons er for liten, det rosa kreppapiret strammer i tinningene.

«Sikker på at jeg ikke kan friste deg med en skvett vin, Mervyn?» spør Elizabeth.

«Alkohol til lunsj? Nei,» sier Mervyn.

Gjengen hadde feiret juledagen hver for seg. Den hadde vært tung for Elizabeth, det måtte hun innrømme. Hun hadde håpet at dagen ville utløse noe, bringe liv til ektemannen Stephen, litt klarhet, at minner om tidligere julefeiringer ville tenne en gnist. Men nei. Juledagen var en hvilken som helst dag for Stephen nå. En blank side på slutten av en gammel bok. Hun grøsser når hun tenker på året som ligger foran dem.

De hadde avtalt å møtes til andredagslunsj i restauranten. I siste øyeblikk hadde Joyce spurte om det kunne være høflig å invitere Mervyn også. Han har bodd i Coopers Chase i noen få måneder, og har så langt strevd med å få venner.

«Han er helt alene i julen,» hadde Joyce sagt, og de var blitt enige om at de skulle spørre ham. «Bra tenkt,» hadde Ron sagt, og Ibrahim hadde tilføyd at om det var noe Coopers Chase var til for, så var det å sørge for at ingen følte seg ensom i julen.

Elizabeth på sin side applauderte Joyces storsinnethet, men merket seg samtidig at Mervyn, i et visst lys, hadde det kjekke utseendet som så ofte gjorde Joyce hjelpeløs. Den bryske, walisiske tonen, de mørke øyebrynene, barten og det sølvgrå håret. Elizabeth begynner å få mer og mer taket på hva som er Joyces type, og «enhver som er rimelig kjekk» synes å oppfylle kriteriene. «Han ser ut som skurken i en såpeopera,» var Rons betraktning, og Elizabeth sluttet seg gladelig til hans syn på saken.

Hittil hadde de forsøkt å snakke med Mervyn om politikk («ikke mitt felt»), tv («har ikke bruk for det») og ekteskap («En gang giftet jeg meg med en dame fra Swansea», osv.).

Mervyn får servert maten sin. Han motsatte seg kalkunen, og kjøkkenet gikk med på å lage scampi og kokte poteter til ham i stedet.

«Glad i scampi, ser jeg,» sier Ron og peker på tallerkenen til Mervyn. Han forsøker å få samtalen på gli, tenker Elizabeth, det skal han ha.

«Jeg spiser scampi på onsdager,» vedgår Mervyn.

«Er det onsdag?» sier Joyce. «Jeg mister alltid oversikten i julen. Vet aldri hvilken dag det er.»

«Det er onsdag,» bekrefter Mervyn. «Onsdag tjuesjette desember.»

«Visste du at ‘scampi’ er flertallsformen?» sier Ibrahim, med papirkronen elegant på snei. «Hver enkelt er en 'scampo’.»

«Ja, det visste jeg,» sier Mervyn.

Elizabeth har knekt hardere nøtter enn Mervyn opp gjennom årene. En gang måtte hun avhøre en sovjetgeneral som ikke hadde sagt et kløyva ord på mer enn tre måneder i fangenskap, og innen en time satt han og sang Noël Coward-sanger sammen med henne. Joyce har bearbeidet Mervyn i noen uker nå, siden slutten av Bethany Waitessaken. Til nå har hun funnet ut at han har vært rektor, han har vært gift, han er på den tredje hunden sin, og han liker Elton John, men dette er jo ikke all verden.

Elizabeth bestemmer seg for å ta samtalen i nakkeskinnet. Noen ganger må man riste liv i pasienten.

«Men bortsett fra denne mystiske venninnen din fra Swansea, Mervyn, hvordan står det til med kjærlighetslivet?»

«Jeg har en kjæreste,» sier Mervyn.

Elizabeth ser at Joyce hever et aldri så lite øyebryn.

«Så hyggelig,» sier Ron. «Hva heter hun?»

«Tatiana,» sier Mervyn.

«Vakkert navn,» sier Joyce. «Men jeg har ikke hørt snakk om henne før?»

«Hvor feirer hun jul?» spør Ron.

«Litauen,» sier Mervyn.

«Østersjøens juvel,» sier Ibrahim.

«Jeg tror ikke vi har sett henne i Coopers Chase, har vi det?» spør Elizabeth. «Etter at du flyttet inn?»

«De har tatt passet hennes,» sier Mervyn.

«Huff da,» sier Elizabeth. «Det var da dumt. Hvem har tatt det?»

«Myndighetene,» sier Mervyn.

«Forundrer meg ikke,» sier Ron og rister på hodet. «Jævla myndigheter.»

«Du savner henne sikkert fryktelig,» sier Ibrahim. «Når så du henne sist?»

«Vi har ikke truffet hverandre riktig ennå,» sier Mervyn og skraper remuladesaus av en scampo.

«Dere har ikke truffet hverandre?» spør Joyce. «Det er da litt merkelig?»

«Hun har bare hatt uflaks,» sier Mervyn. «Hun fikk en flyavgang kansellert, så ble hun frastjålet en del penger, og nå er det dette med passet. Veien står alltid stengt for to som elsker.»

«Ja visst,» sier Elizabeth. «Det gjør den.»

«Men,» sier Ron, «hun kommer hit så fort hun har fått tilbake passet sitt?»

«Det er planen,» sier Mervyn. «Alt er under kontroll. Jeg har sendt litt penger til broren hennes.»

Gjengen nikker og ser på hverandre mens Mervyn spiser sine scampi.

«Altså, bare en digresjon, Mervyn,» sier Elizabeth og retter litt på papirkronen sin, «hvor mye sendte du ham? Broren?»

«Fem tusen pund,» sier Mervyn. «Alt i alt. Fryktelig mye korrupsjon i Litauen. Alle bestikker alle.»

«Det var jeg ikke klar over,» sier Elizabeth. «Jeg har hatt mange hyggelige stunder i Litauen. Stakkars Tatiana. Og pengene hun ble frastjålet? Var de også fra deg?»

Mervyn nikker. «Jeg sendte dem, og noen i tollvesenet rappet dem.»

Elizabeth skjenker i glassene til vennene sine. «Vel, vi gleder oss til å treffe henne.»

«Ja, veldig,» samtykker Ibrahim.

«Men jeg lurer på, Mervyn,» sier Elizabeth, «neste gang hun tar kontakt og spør om penger, kanskje du kan gi beskjed til meg? Jeg har noen kontakter som kanskje kan hjelpe?»

«Mener du det?» spør Mervyn.

«Absolutt,» sier Elizabeth. «Si fra til meg. Før dere har enda mer uflaks.»

«Takk,» sier Mervyn. «Hun betyr veldig mye for meg. Lenge siden noen har vist meg oppmerksomhet.»

«Men jeg har jo bakt masse kaker til deg de siste ukene,» sier Joyce.

«Ja, ja,» sier Mervyn. «Men jeg mente romantisk oppmerksomhet.»

«Å, da så,» sier Joyce, og Ron tar en slurk for å kvele en latter.

Mervyn er en eiendommelig gjest, men Elizabeth lærer seg å flyte med strømmen nå for tiden.

Kalkun og stuffing, ballonger og glitter, smellbonboner og papirhatter. En god flaske rødvin, og det Elizabeth antar er julepopsanger som spiller i bakgrunnen. Vennskap, og Joyce som flørter fruktesløst med en waliser som later til å være gjenstand for en ganske alvorlig internasjonal svindel. Elizabeth kan tenke seg verre måter å feire jul på.

«Ja, gledelig jul, alle sammen,» sier Ron og hever glasset sitt.

Alle skåler.

«Og gledelig onsdag tjuesjette desember til deg, Mervyn,» tilføyer Ibrahim.

Mitch Maxwell ville vanligvis ha vært over alle hauger når en forsendelse ble losset. Hvorfor løpe risikoen med å være til stede på lageret når stoffet var der? Men av åpenbare grunner, var ikke dette en alminnelig forsendelse. Og jo færre mennesker som var involvert, desto bedre, gitt situasjonen hans for øyeblikket. De eneste gangene han har sluttet å tromme med fingrene, er for å bite negler. Han er ikke vant til å være nervøs.

I tillegg er det andre juledag, og Mitch hadde lyst til å komme seg ut av huset. Var nødt til å komme seg ut, egentlig. Ungene gikk ham på nervene, og han og svigerfaren hadde havnet i slåsskamp over hvor de hadde sett en av skuespillerne i Call the Midwife: Christmas Special før. Svigerfaren lå for øyeblikket på Hemel Hempstead sykehus med brukket kjeve. Både kona og svigermoren mener at Mitch har skylden, noe han synes er helt uforståelig. Men han tenkte at det er best å skygge banen en stund, og det viste seg å være veldig beleilig å kjøre de seksten milene til Kent for å ha oppsyn med tingene selv.

Mitch er her for å sørge for at et enkelt skrin som inneholder heroin til en verdi av hundre tusen pund, blir losset av en lastebil som kommer rett fra fergen. Ikke veldig mye penger, men det var ikke poenget.

Forsendelsen hadde kommet seg gjennom tollen. Det var poenget.

Lageret ligger i et industriområde, planløst anlagt på gammelt åkerland rundt åtte kilometer fra sørkysten. For hundre år siden var det sannsynligvis låver og staller her, hvete og bygg og kløver, klaprende hestehover, og nå er det bølgeblikklager, gamle Volvoer og knuste vinduer i det samme fotefaret. Storbritannia, du gamle og slitne.

Et høyt metallgjerde omgir hele eiendommen for å holde småtyver ute, mens de ekte kjeltringene boltrer seg fritt på innsiden. Lageret til Mitch bærer aluminiumskiltet SUSSEX LOGISTICS SYSTEM. Ved siden av, i en annen gjallende hangar, finner man FUTURE TRANSPORT SOLUTIONS LTD, et skalkeskjul for stjålne høyytelsesbiler. Til venstre står en uskiltet modulbrakke som opereres av en kvinne Mitch ennå ikke har truffet, men som tilsynelatende spyr ut MDMA og pass. Helt i enden av tomten ligger lagerlokalet til BRAMBER – THE FINEST ENGLISH SPARKLING WINE, som Mitch nylig oppdaget faktisk er et lovlig foretak. Søskenparet som driver stedet kunne ikke ha vært mer sjarmerende, og hadde gitt alle sammen en kasse musserende vin til jul. Den var bedre enn champagne, og hadde i betydelig grad bidratt til slåsskampen med svigerfaren.

Mitch visste ikke om broren og søsteren i Bramber Sparkling Wine hadde sine mistanker om at de drev det eneste lovlige foretaket på hele eiendommen, men de hadde i alle fall en gang sett ham kjøpe en armbrøst fra Future Transport Solutions Ltd uten å løfte et øyebryn, så de var til å stole på. Mitch antok at det var gode penger å tjene på engelsk musserende vin, og hadde vurdert å investere. Til sjuende og sist hadde han ikke tatt sjansen, for det var også gode penger å tjene på heroin, og noen ganger bør man holde seg til det man kan. Men han er i ferd med å endre mening nå som problemene tårner seg opp.

Dørene til lageret er lukket, og bakdøren på lastebilen er åpen. To menn – eller, en mann og en gutt, egentlig – lesser av plantepotter. Lavest mulig bemanning. På grunn av den aktuelle situasjonen har Mitch allerede måttet be dem være forsiktige. Ja da, skrinet som ligger skjult blant pallene, er den viktigste lasten, men det er ikke dermed sagt at de ikke kan tjene noen pund på plantepotter i tillegg. Mitch selger dem til hagesentre rundt om i Sørøst-England, en ren og pen forretning. Og ingen kommer til å betale for en plantepotte med skår.

Heroinen ligger i et terrakottaskrin, laget for å se gammelt ut, som noe billig fjas til hagen, i tilfelle noen kommer og snoker. En kjedelig pyntegjenstand. Det er det vanlige knepet deres. På en eller annen gård i Helmand ble heroinen lagt i skrinet, og skrinet ble forseglet. En fra Mitch’ organisasjon – Lenny hadde trukket det korteste strået – hadde vært i Afghanistan for å ha oppsyn med alt sammen, passe på at heroinen var ren og at ingen prøvde seg på noe lureri. Terrakottaskrinet var deretter blitt overlatt til Lenny i Moldova, til en by som visste å passe sine egne saker, og der var det blitt omhyggelig skjult blant hundrevis av plantepotter og kjørt tvers gjennom Europa, av en mann ved navn Garry, med et langt rulleblad og lite å tape.

Mitch er på kontoret, som ligger på et provisorisk mesaninnivå innerst i lageret, der han klør seg på «God Loves a Trier»-tatoveringen på armen. Everton taper 2–0 for Man City, noe som er uunngåelig, men likevel irriterende. En gang ble Mitch spurt om å være med i en sammenslutning for å kjøpe Everton fotballklubb. Fristende å eie en del av barndomsklubben, hans livslange lidenskap, men jo mer Mitch satte seg inn i fotballbransjen, desto sterkere overbevist ble han, enda en gang, om at han sannsynligvis burde holde seg til heroin.

Mitch får en tekstmelding fra kona si, Kellie.


Pappa er ute av sykehuset. Han sier han skal drepe deg.



For noen ville dette være et billedlig uttrykk, men svigerfaren til Mitch er lederen for en av de største gjengene i Manchester, og et år kjøpte han en politi-Taser til Mitch i julegave. Så man måtte være forsiktig med ham. Men må ikke alle være forsiktige med svigerforeldrene sine? Mitch er sikker på at det kommer til å ordne seg – ekteskapet hans med Kellie hadde vært kjærligheten som overvant alt, Romeo og Julie som hadde forent Liverpool og Manchester. Mitch tekster tilbake:


Si at jeg har kjøpt en Range Rover til ham.



Det høres et hult bank på den spinkle døren, og hans nestkommanderende, Dom Holt, kommer inn.

«Alt er i orden,» sier Dom. «Pottene er lesset av, skrinet er trygt.»

«Takk, Dom.»

«Vil du se det? Stygt som juling.»

«Nei takk, kompis,» sier Mitch. «Jeg vil ikke være i nærheten av det.»

«Jeg sender deg et bilde,» sier Dom. «Bare så du har sett det.»

«Når skal det sendes ut?» Mitch er klar over at de ikke er i havn ennå. Men hans store bekymring hadde vært tollen. Det måtte da være trygt nå? Hva ellers kunne gå galt?

«Ni i morgen tidlig,» sier Dom. «Butikken åpner ti. Jeg sender guttungen bort med det.»

«Bra jobba,» sier Mitch. «Hvor skal det? Brighton?»

Dom nikker. «Antikvitetsbutikk. En kar som heter Kuldesh Sharma. Ikke en av våre faste, men den eneste vi kunne finne som var åpen. Burde ikke være noe problem.»

Man City scorer et tredje mål, og Mitch skjærer en grimase. Han skrur av iPaden – ingen vits i å drukne seg i sorger.

«Da drar jeg. Må komme meg hjem,» sier Mitch. «Kan du be guttungen om å stjele Range Roveren som står parkert utenfor lokalet til Sparkling Wine, og kjøre den opp til Hertfordshire for meg?»

«Klart det, sjef,» sier Dom. «Han er bare femten, men de greiene der kjører seg jo selv. Jeg kan levere skrinet selv, jeg.»

Mitch forlater lageret gjennom en branndør. Ingen andre enn Dom og unggutten har sett ham, og han og Dom hadde gått på skolen sammen, blitt utvist sammen, faktisk, så det var ingenting å bekymre seg for.

Dom hadde flyttet til sørkysten for ti år siden etter å ha tent på feil lager, og nå tar han seg av all logistikken ut av Newhaven. Veldig nyttig. Bra skoler her nede også, så Dom er fornøyd. Sønnen hans kom nettopp inn på The Royal Ballet. Alt ordnet seg til det beste. Helt til de siste månedene. Men nå er de over kneika. Hvis bare ingenting går galt med denne her. Alt vel så langt.

Mitch ruller på skuldrene, gjør seg klar for kjøreturen hjem. Svigerfaren kommer ikke til å være storfornøyd, men de kommer til å ta en øl og se en episode av Fast & Furious, og så blir alt bra. Kanskje han får en blåveis for bryet – han er nødt til å gi mannen et gratis slag etter det han gjorde – men Range Roveren burde blidgjøre ham.

Et lite skrin, hundre tusen pund i fortjeneste. Ikke verst innsats på en andre juledag.

Det som skjer etter i morgen, er ikke Mitch’ ansvar. Hans ansvar er å få skrinet fra Afghanistan til en liten antikvitetsbutikk i Brighton. Så fort noen henter det, har Mitch gjort jobben sin. En mann, kanskje en kvinne, hvem vet, vil gå inn i butikken morgenen etter, kjøpe skrinet og gå ut. Innholdet vil bli bekreftet, og betalingen vil komme inn på kontoen til Mitch umiddelbart.

Og enda viktigere, da vet han at organisasjonen hans er trygg igjen. Det har vært litt av noen måneder. Beslag i havnene, arrestasjoner av sjåfører, arrestasjoner av løpegutter. Det er derfor han har ligget så lavt denne gangen, bare snakket med folk han kan stole på. Sondert terrenget.

Fra i morgen håper han at han ikke trenger å tenke på det stygge terrakottaskrinet mer. At han bare kan innkassere pengene og gå videre til neste oppdrag.

Hvis Mitch hadde kikket til venstre idet han kjørte ut av næringsparken, ville han ha sett et motorsykkelbud stå parkert på rasteplassen inntil veien. Og da kunne tanken ha slått ham at det var et uvanlig sted på et uvanlig tidspunkt på en uvanlig dag for en mann å stå parkert der. Men Mitch ser ikke mannen, så denne tanken slår ham ikke, og han kjører fornøyd hjemover.

Motorsyklisten blir værende der han er.

Joyce

Hallo igjen!

Jeg skrev ikke dagbok i går ettersom det var juledagen, og så løp tiden fra meg. Det blir ofte sånn, ikke sant? Baileys og julekaker og tv. Det var litt for varmt i leiligheten, ifølge Joanna, og så fort jeg hadde gjort noe med det, var det litt for kaldt. Joanna har gulvvarme i alle rom, noe hun ikke kvier seg for å minne om.

Julepynten er rundt meg på alle kanter, og det får meg til å smile. Lyspærene skinner i rødt og gull og sølv, kort fra gamle og nye venner henger på veggen. I toppen av treet (det er ikke ekte, ikke si det til noen, det er fra John Lewis, og man kan virkelig ikke se forskjell) er en engel Joanna laget til meg på barneskolen. Det er en dorull, litt aluminiumsfolie, hyssing og et ansikt tegnet på en treskje. Den har stått i toppen av treet i førti år nå. Halve livet!

De første fire eller fem årene var Joanna veldig stolt og opprømt over å se engelen sin i toppen av treet, så kom to eller tre år med voksende forlegenhet, og deretter tretti år eller noe sånt med åpenlys fiendtlighet mot den stakkars engelen. Men de siste par årene har jeg merket meg en oppmykning, og i år kom jeg inn i stuen med Jaffa-kjeks på et fat, og da sto Joanna der og rørte ved engelen, med tårer i øyekrokene.

Jeg må si det overrasket meg litt, men for henne har den jo vært der nesten hele livet.

Joanna kom sammen med kjæresten, Scott, fotballformannen. Jeg hadde trodd at jeg skulle til dem – huset til Joanna ser så fint og julete ut på Instagram. Blomster og kranser og et ekte tre. Levende lys altfor nær gardinene etter min smak, men hun er en selvstendig dame.

Joanna ventet helt til tjuende desember med å fortelle at de skulle feire julen hos meg, og sa at jeg ikke trengte å tenke på maten, ettersom de skulle ta med alt sammen ned, ferdig tilberedt, fra en eller annen restaurant i London. «Du trenger ikke lage noe mat i det hele tatt, mamma,» hadde hun sagt, og det var synd, for jeg ville ha gledet meg til å lage mat.

Hvorfor kom de til meg? Jo, de skulle fly til Saint Lucia om kvelden på juledagen, og i siste øyeblikk var avgangen endret fra Heathrow, nær dem, til Gatwick, nær meg.

Så da var jeg beleilig. Man kan ikke be om så mye mer, kan man vel?

Jeg må fortelle deg noe annet mens jeg husker det. Vi hadde gås til julemiddag. Gås! Jeg sa jeg hadde en kalkun og at jeg kunne sette den i ovnen, men Joanna fortalte at gås faktisk er mer tradisjonelt enn kalkun, og jeg sa, Særlig at gås er mer tradisjonelt enn kalkun, og hun sa, Mamma, julen ble ikke oppfunnet av Charles Dickens, vet du, og jeg sa, Det vet jeg vel (jeg var litt usikker på hva hun mente, men jeg merket at argumentet glapp for meg, og jeg var nødt til å hente meg inn), og hun sa, Greit, da blir det gås, og jeg sa, Jeg går og henter smellbonbonene, og hun sa, Ingen bonboner, mamma, dette er ikke åttitallet. Bortsett fra det, var det en hyggelig jul, og vi så på kongens tale, selv om jeg visste at Joanna ikke hadde lyst. Ærlig talt hadde ikke jeg så lyst heller, men vi var begge klar over at det var min tur til å innkassere en seier. Jeg synes Charles gjorde en god jobb – jeg husker den første julen min uten mamma.

Joanna hadde kjøpt en veldig fin presang til meg: Det er en sånn termos som de bruker i verdensrommet, og det står God jul, mamma! Skål for null mord til neste år inngravert på den. Jeg lurer på hva de i butikken må ha tenkt? Hun hadde med blomster også, og fotballformannen ga meg et armbånd som jeg vil beskrive som en god tanke.

Men det er hyggelig å åpne presanger. Jeg kjøpte den nye Kate Atkinson-boken til Joanna og en parfyme som hun hadde sendt meg navnet på i en e-post, og til fotballformannen kjøpte jeg et par mansjettknapper som jeg mistenker at han ville beskrive som en god tanke. Jeg legger alltid ved kvitteringen når jeg gir bort noe. Moren min gjorde det samme. Men jeg ser ikke for meg at han bytter dem, for de var fra Marks & Spencer i Brighton, og han er visst alltid i Dubai eller London.

I dag var det lunsj med gjengen, så da ble det endelig kalkun og smellbonboner på meg. Jeg insisterte. Det var tydelig at Elizabeth skulle til å protestere mot begge deler, men hun besinnet seg, så jeg må ha sett bestemt ut. Uansett, jeg gjorde nok en feilvurdering da jeg inviterte Mervyn til å spise sammen med oss. Jeg går og venter på at han skal tø opp, men jeg er redd jeg har kastet ut snøret i feil dam denne gangen. Jeg håper bare at jeg får kastet ut snøret i riktig dam snart. Før dammene tørker helt ut. Eller før jeg går tom for snører.

Etterpå trakk vi oss tilbake til Ibrahims leilighet, og Mervyn gikk hjem. Han avslørte at han har en nettkjæreste, Tatiana, som han aldri har møtt, men som han tydeligvis støtter økonomisk likevel. Ibrahim sier at Mervyn er offer for «kjærlighetssvindel» og har tenkt å snakke med Donna og Chris om det. Når begynner politiet på jobb igjen etter jul? Gerry begynte som regel rundt fjerde januar, men det er kanskje annerledes i politiet enn i West Sussex fylkesting.

Nå skal jeg ramse opp presangene vi ga hverandre.


ELIZABETH TIL JOYCE – Et fotspa. Det de reklamerer for på tv. Jeg tar spa nå. Eller føttene mine, da.

JOYCE TIL ELIZABETH – Gavekort fra Marks & Spencer.

ELIZABETH TIL RON – Whisky.

IBRAHIM TIL RON – En selvbiografi av en fotballspiller jeg ikke hadde hørt om. Ikke David Beckham eller Gary Lineker.

RON TIL ELIZABETH – Whisky.

JOYCE TIL RON – Gavekort fra Marks & Spencer.

IBRAHIM TIL ELIZABETH – En bok med tittelen The Psychopath Test.

ELIZABETH TIL IBRAHIM – Et maleri av Kairo, som fikk Ibrahim til å begynne å gråte, så de har åpenbart hatt en samtale på et tidspunkt, som jeg ikke tok del i.

JOYCE TIL IBRAHIM – Gavekort fra Marks & Spencer. Og dette var etter gaven fra Elizabeth, så jeg følte jeg kunne ha gjort det litt bedre.

IBRAHIM TIL JOYCE – Gavekort fra Marks & Spencer. Puh!

RON TIL JOYCE – Kama Sutra. Veldig morsomt, Ron.

IBRAHIM TIL ALAN – En leketelefon som hviner.

ALAN TIL IBRAHIM – En leirbrikke med poteavtrykket til Alan. Ibrahim begynte å gråte igjen. Ja!

RON TIL IBRAHIM – En falsk Oscar-statuett med Min beste kompis på. Da begynte vi å sippe hele gjengen.



Vi drakk, vi hadde litt allsang – Elizabeth kan ikke teksten til Whams Last Christmas, har du hørt på maken? Men jeg kan for så vidt ikke teksten til Christina Rossettis I den kalde vinter heller. Vi satt og hørte på Ron som raste mot monarkiet i omtrent tjuefem minutter, og så gikk vi hver til vårt.

Da jeg kom hjem, pakket jeg opp presangen Donna hadde sendt meg, noe som var veldig snilt av henne, for jeg er ikke sikker på hvor godt politibetjenter tjener. Det var en liten messinghund, og hvis man myser litt, ligner den på Alan. Hun kjøpte den i Kemptown Curios i Brighton. Det er antikvitetsbutikken til vennen til Stephen, Kuldesh, som hjalp oss i den forrige saken vår. Høres ut som et sted for meg. Kanskje jeg skal ta meg en tur dit, for nå må jo jeg kjøpe noe til Donna også. Jeg liker i grunnen å ha noen å kjøpe gaver til.

Så, alt i alt, hadde vi en deilig andre juledag, og nå skal jeg sovne til en film med Judi Dench. Det eneste som mangler, er Gerry som pløyer seg gjennom en boks med Quality Street og legger igjen papiret i boksen. Irriterende den gangen, men jeg ville gi alt jeg eier og har for å få oppleve det igjen. Gerry likte best de med jordbær eller appelsin, og jeg likte de harde karamellene, og hvis du vil ha oppskriften på et lykkelig ekteskap, så vær så god.

Joanna ga meg en god klem da hun dro, og sa at hun var glad i meg. Hun bommer når det gjelder kalkunen og smellbonbonene, men hun har sine øyeblikk likevel. Hva er det med julen? Alt som er feil, virker verre, og alt som er riktig, virker bedre.

De skjønne vennene mine, den skjønne datteren min. Mannen min er borte, det tåpelige smilet hans er borte.

Jeg føler at jeg burde skåle for noe, så kanskje vi skal skåle for «Null mord til neste år».

OPS/images/title.jpg
RICHARD OSMAN





OPS/images/cover.jpg
d
JiMn
7

T ROMAN R

RICHARD OSMAN

Gursli Berg Forlag







OPS/images/img_009.jpg
{—{Va/ venlexr
dere pi?7





